Știri 4 martie 2024
Ierarhul nostru va oficia Sfânta Liturghie, de la ora 6.30.
După slujbă, va rosti un cuvânt de învățătură.
Arhiepiscopia Tomisului și ASCOR Constanța organizează o nouă campanie de donare de sânge.
Aceasta se va desfășura joi, între orele 7.30 – 10.00 și 13.00 – 15.00, la sediul CRTS din strada Nicolae Iorga.
La eveniment va fi prezent și Îps Teodosie, Arhiepiscopul Tomisului.
Astăzi au început probele scrise ale Simulării examenului de bacalaureat.
Acestea se desfășoară până joi.
Elevii au susținut astăzi proba la Limba și literatura română.
Lucrările vor fi corectate digital prin platforma folosită deja la simularea probelor Evaluării Naționale.
Rezultatele vor fi comunicate individual pe 15 martie şi vor fi analizate la nivelul fiecărei unităţi de învăţământ.
Înmatricularea unui autovehicul se va putea face şi online din acest an.
Potrivit Ministerului de Interne, acest lucru va fi posibil prin intermediul unei platforme a Direcţiei Generale Permise de Conducere şi Înmatriculări.
Astfel, timpul petrecut la ghişeu va fi redus semnificativ, iar costurile de deplasare la sediile serviciilor de înmatriculări vor fi eliminate.
Pentru ridicarea numerelor de înmatriculare însă, va fi nevoie de prezenţă fizică.
A doua versiune a platformei naţionale de pregătire pentru situaţii de urgenţă – fiipregatit.ro a fost lansată.
Noul site cuprinde sfaturi pentru acţiuni concrete de salvare a vieţii în situaţii limită, dar și o componentă interactivă, bazată pe inteligența artificială.
Ministrul Afacerilor Interne, Cătălin Predoiu, a declarat că, prin această platformă, cetățenii vor fi mult mai informați și mai pregătiți, ajutând forțele de intervenție în diverse situații.
Peste un miliard de persoane la nivel global sunt obeze.
Așa arată un studiu realizat de Organizaţia Mondială a Sănătăţii.
Obezitatea a devenit mai frecventă decât a fi subponderal în majoritatea naţiunilor, inclusiv în multe ţări cu venituri mici şi medii care, în trecut, s-au confruntat cu problema subnutriţiei.
Ratele de obezitate în rândul adulţilor au crescut de peste două ori în intervalul 1999-2022 şi de peste patru ori în rândul copiilor şi adolescenţilor cu vârste cuprinse între 5 şi 19 ani, se mai precizează în studiu.
Comisia Europeană a aprobat un ajutor de stat de aproximativ 164 de milioane de euro pentru agricultura din România, în contextul războiului Rusiei împotriva Ucrainei.
Ajutoarele vor fi sub forma unor granturi directe, cu valoare limitată, nu vor depăși 280.000 euro per beneficiar și se vor acorda cel târziu până la 30 iunie.
Măsura va fi deschisă producătorilor care riscă să își piardă lichiditatea financiară din cauza dificultăților de pe piața agricolă.